ผู้บัญชาการตำรวจแห่งชาติ ขอความร่วมมือประชาชน ปฏิบัติตามกฎจราจรลดความเสี่ยงอุบัติเหตุช่วงสงกรานต์
พลตำรวจตรี ยิ่งยศ เทพจำนงค์ โฆษกสำนักงานตำรวจแห่งชาติ เปิดเผยว่า พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ มีความห่วงใยประชาชนที่ต้องเดินทางในช่วงเทศกาลสงกรานต์ จึงขอความร่วมมือให้ปฏิบัติตามกฎจราจร เมาไม่ขับ ไม่ขับรถด้วยความเร็วเกินกว่าที่กฎหมายกำหนด ไม่ขับรถย้อนศร ไม่ใช้โทรศัพท์ขณะขับรถ ซึ่งเป็นสาเหตุหลักการเสียชีวิตบนท้องถนน เพื่อร่วมกันทำให้อุบัติเหตุทางถนนลดลงในเทศกาลสงกรานต์นี้ พร้อมกำชับเรื่องการตั้งจุดตรวจของตำรวจทั่วประเทศ ต้องโปร่งใส โดยมีกล้องวงจรปิด บันทึกการทำหน้าที่ของตำรวจและเชื่อมต่อแอปพลิเคชันเพื่อตรวจสอบ รวมทั้งมีมาตรการป้องกันโรค หากพบตำรวจนายใดกระทำความผิด ให้ดำเนินการทางวินัยอย่างเด็ดขาดผู้บัญชาการตำรวจแห่งชาติ ยังห่วงใยตำรวจที่ปฏิบัติหน้าที่ท่ามกลางสถานการณ์การแพร่ระบาดของโรคโควิด-19 จึงสั่งการให้โรงพยาบาลตำรวจ ตรวจยืนยันเชื้อโควิด-19 และเตรียมแผนฉีดวัคซีนโควิดให้กับตำรวจกลุ่มเสี่ยงด้วย